Broj: 711-I-1625-P-1-20-02-19

Zagreb, 11. rujna 2020.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka,, Tatijane Vučetić i Aleksandre Jozić-Ileković, kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11, 12/12, 126/12, 48/13, 57/15. i 98/19., u daljnjem tekstu: ZSSI), **na zahtjev Ivana Laftera,** na 97. sjednici, održanoj 11. rujna 2020.g., daje sljedeće

**OČITOVANJE**

1. **Sukladno odredbama ZSSI-a, zamjenik gradonačelnika kao dužnosnik u smislu članka 3. stavka 39. ZSSI-a može uz profesionalno obnašanje navedene dužnosti istovremeno obavljati i funkciju predsjednika Sportskog saveza grada, ali bez prava na naknadu ili primanje dara u toj ulozi, osim prava na naknadu putnih i drugih opravdanih troškova te pod uvjetom da nije član upravnog ili nadzornog tijela u dvije neprofitne udruge ili zaklade.**
2. **Upućuje se podnositelj da se, po potrebi, s upitom u smislu članka 46. stavka 5. alineje 4. Zakona o sportu („Narodne novine“, broj** **71/06., 150/08., 124/10., 124/11., 86/12., 94/13., 85/15., 19/16., 98/19., 47/20. i 77/20.) obrati Ministarstvu turizma i sporta.**

Obrazloženje

Zahtjev za očitovanjem podnio je Ivan Lafter, te je u knjigama ulazne pošte zahtjev zaprimljen pod poslovnim brojem: 711-U-47-P-1/20-01-4 dana 2. siječnja 2020. g., povodom kojeg se vodi predmet broj P-1/20.

U zahtjevu za očitovanjem gospodin Ivan Lafter postavlja pitanje može li zamjenik gradonačelnika koji tu dužnost obavlja profesionalno ujedno biti i predsjednik Sportskog saveza grada.

Člankom 3. stavkom 1. podstavkom 39. ZSSI-a propisano je da su općinski načelnici, gradonačelnici i njihovi zamjenici dužnosnici u smislu navedenog Zakona.

Člankom 14. stavkom 5. ZSSI-a propisano je da dužnosnici smiju biti članovi upravnih i nadzornih tijela, najviše dviju, neprofitnih udruga i zaklada, ali bez prava na naknadu ili primanje dara u toj ulozi, osim prava na naknadu putnih i drugih opravdanih troškova.

Člankom 46. Zakona o sportu (“Narodne novine“, broj 71/06., 150/08., 124/10., 124/11., 86/12., 94/13., 85/15., 19/16., 98/19., 47/20. i 77/20.) propisano je da je sportski savez udruga (u koju se udružuju najmanje tri pravne osobe koje obavljaju sportske djelatnosti u istom sportu, a koji radi ostvarivanja zajedničkih interesa u pojedinom sportu osobito: usklađuje aktivnosti svojih članica, organizira i provodi natjecanja, uređuje sustav natjecanja, pitanja koja se odnose na registraciju sportaša i njihov status te stegovnu odgovornost sportaša, promiče stručni rad u sportu i skrbi se o kategoriziranim sportašima.

Člankom Zakona o udrugama („narodne novine“ broj: 74/14., 70/17. i 98/19.) propisano je da se udruge mogu udruživati u savez, zajednicu, mrežu, koordinaciju ili drugi oblik udruživanja neovisno o području svoga djelovanja i slobodno utvrđivati naziv toga oblika udruživanja. Takav oblik udruživanja može imati svojstvo pravne osobe i na njega se na odgovarajući način primjenjuju odredbe navedenog Zakona.

Slijedom navedenog, sukladno odredbama ZSSI-a, nema zapreke da zamjenik gradonačelnika koji tu dužnost obnaša profesionalno ujedno bude i predsjednik Sportskog saveza grada pod uvjetom da već nije član upravnih ili nadzornih tijela u dvije neprofitne udruge ili zaklade. Pritom Povjerenstvo ističe kako isti nema pravo na naknadu za obavljanje te funkcije ili primanje dara u toj ulozi.

Nadalje, iako u samom zahtjevu za očitovanjem podnositelj nije izravno postavio upit koji se odnosi na skupštinu i izvršno tijelo sportskog saveza Povjerenstvo podnositelja upućuje na članak 46. stavkom 5. alinejom 4. Zakona o sportu (“Narodne novine“, broj 71/06., 150/08., 124/10., 124/11., 86/12., 94/13., 85/15., 19/16., 98/19., 47/20. i 77/20.) kojim je propisano da, između ostalog, u skupštini i izvršnom tijelu sportskog saveza ne mogu biti i imati ovlasti u zastupanju osobe koje ne mogu biti članovi uprave, odnosno nadzornog odbora dioničkog društva prema odredbama Zakona o trgovačkim društvima i zakona kojim se uređuje sprječavanje sukoba interesa u obnašanju javnih dužnosti. Za tumačenje Zakona o sportu nadležno je Ministarstvo turizma i sporta.

Slijedom svega navedenog, Povjerenstvo je dalo očitovanje kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Podnositelj, putem dostavljene e-mail adrese
2. Objava na internetskoj stranici Povjerenstva
3. Pismohrana